游石池潭
作者：黄庶
朝代：宋

paragraphs: 吾家溪潭動百尺，坐見游魚可倒指。
月明無風水不動，鈎絲鑒中出朱鯉。
乘閒具酒席草岸，呼網一舉常百尾。
鱠霜炙玉眠鴟夷，樹挂落日醉不起。
幾年手板負青山，趁魚舷聲不入耳。
凉秋九月役吏事，瘦馬奔走黄葉裏。
有酒不得好景飲，訪古或問芻牧子。
指我石池十里近，蒼苔畏崖碧無底。
楚王北遊嘆寂寞，創奇造幽有遺址。
我來徘徊知是否，廢興盡可付流水。
彷彿故溪在吾目，濯手漱齒有餘思。
開樽喜與風景遇，蘆花入杯勸人醉。
漁翁有意助酒卮，青竹盡日垂空餌。
我疑溪靈靳異景，不遣紅鱗滿人意。
人生天地未歸客，計較貴賤羞犬彘。
當須醉倒載月歸，不信鄉夢留不止。